SMART ตั้งเป้าปี 60 รายได้โต 5% แตะ 330 ลบ. รุกขยายฐานลูกค้าทั้งใน-ตปท.
SMART ตั้งเป้าปี 60 รายได้โต 5% แตะ 330 ลบ. เดินหน้าขยายฐานลูกค้าใน-ตปท.
20 ก.พ. 2560

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART เปิดเผยว่า ภาพรวมการดำเนินงานบริษัทในปี 2560 ตั้งเป้าหมายรายได้ 330 ล้านบาท คาดว่าจะเติบโตกว่าปีที่ผ่านมา ประมาณ 5% โดยบริษัทได้มีการปรับกลยุทธ์ใหม่เพื่อสร้างการเติบโต โดยขยายฐานลูกค้าทั้งในและต่างประเทศ
ทั้งนี้ในช่วงครึ่งปีแรกบริษัทจะเร่งบุกตลาดโครงการภาครัฐที่มีการลงทุนในโครงการต่างๆจำนวนมาก อาทิ โครงการก่อสร้างถนน รถไฟฟ้า รถไฟรางคู่ และมอเตอร์เวย์ คาดว่ามูลค่างานภาครัฐจะขยายตัวได้ ซึ่งจะส่งผลให้สัดส่วนรายได้งานภาครัฐอยู่ที่ 25% ภาคเอกชน อยู่ที่ 75% อีกทั้งจะมีการทำตลาดผลิตภัณฑ์ใหม่ “อิฐมวลเบาประเภทตกแต่ง” และ “ผนังมวลเบา” มากขึ้นเพื่อเพิ่มมูลค่าให้กับสินค้าและตอบโจทย์งานก่อสร้างในยุคปัจจุบัน
สำหรับการขยายตลาดกลุ่มประเทศ CLMV ที่ผ่านมาบริษัทมีการส่งสินค้าไปจำหน่ายในประเทศกัมพูชาและสปป.ลาว เพื่อใช้ในงานก่อสร้างและงานโครงสร้างพื้นฐานของภาครัฐ โดยมีกระแสตอบรับที่ดีและมีออเดอร์สั่งซื้อสินค้าเพิ่มมากขึ้นอย่างต่อเนื่องจากตัวแทนจำหน่ายในประเทศดังกล่าว อีกทั้งบริษัทตั้งเป้าสัดส่วนรายได้จากยอดขายต่างประเทศในปี 2560 อยู่ที่ 3-4 %
อย่างไรก็ตาม บริษัทยังคงเดินหน้าเจรจาหาพันธมิตรเป็นตัวแทนจำหน่าย เพื่อขยายตลาดในกลุ่มประเทศ CLMV อย่างต่อเนื่อง อาทิ ประเทศพม่า โดยอยู่ระหว่างการเจรจาคาดว่าจะเห็นความชัดเจนในปีนี้ การปรับกลยุทธ์ดังกล่าวจะทำให้การกระจายสินค้ามีความครอบคลุม และเพิ่มช่องทางการสร้างรายได้ให้เพิ่มขึ้นในอนาคต